CELEX: 22021D2323
Language: hu
Date: 2021-12-21 00:00:00
Title: Az egyrészről az Európai Unió és az Európai Atomenergia-Közösség, és másrészről Nagy-Britannia és Észak-Írország Egyesült Királysága közötti kereskedelmi és együttműködési megállapodással létrehozott partnerségi tanács 2/2021 határozata (2021. december 21.) az utasokra vonatkozó utasnyilvántartási adatállomány adatainak az utasok Egyesült Királyságból való távozását követő törlését előíró kötelezettségtől az Egyesült Királyság számára eltérést lehetővé tevő átmeneti időszak meghosszabbításáról [2021/2323]

2021.12.29.   
               
               
                  HU
               
               
                  Az Európai Unió Hivatalos Lapja
               
               
                  L 467/6
               
            
         AZ EGYRÉSZRŐL AZ EURÓPAI UNIÓ ÉS AZ EURÓPAI ATOMENERGIA-KÖZÖSSÉG, ÉS MÁSRÉSZRŐL NAGY-BRITANNIA ÉS ÉSZAK-ÍRORSZÁG EGYESÜLT KIRÁLYSÁGA KÖZÖTTI KERESKEDELMI ÉS EGYÜTTMŰKÖDÉSI MEGÁLLAPODÁSSAL LÉTREHOZOTT PARTNERSÉGI TANÁCS 2/2021 HATÁROZATA
         (2021. december 21.)
         az utasokra vonatkozó utasnyilvántartási adatállomány adatainak az utasok Egyesült Királyságból való távozását követő törlését előíró kötelezettségtől az Egyesült Királyság számára eltérést lehetővé tevő átmeneti időszak meghosszabbításáról [2021/2323]
         A PARTNERSÉGI TANÁCS,
         tekintettel az egyrészről az Európai Unió és az Európai Atomenergia-Közösség, és másrészről Nagy-Britannia és Észak-Írország Egyesült Királysága közötti kereskedelmi és együttműködési megállapodásra (a továbbiakban: kereskedelmi és együttműködési megállapodás) és különösen annak 552. cikkére,
         mivel:
         
                     (1)
                  
                  
                     Az 552. cikk (4) bekezdése úgy rendelkezik, hogy az Egyesült Királyság az országból való távozásukat követően törli az utasokra vonatkozó utasnyilvántartási adatállomány (a továbbiakban: PNR) adatait, kivéve, ha a kockázatértékelés az ilyen PNR-adatok megőrzésének szükségességét jelzi.
                  
               
                     (2)
                  
                  
                     Az 552. cikk (11) bekezdése úgy rendelkezik, hogy az Egyesült Királyság ideiglenes jelleggel eltérhet az említett cikk (4) bekezdésétől egy átmeneti időszakra (a továbbiakban: átmeneti időszak), amíg az Egyesült Királyság a lehető leghamarabb végre nem hajtja a technikai kiigazításokat. Ezen átmeneti időszak alatt az Egyesült Királyság illetékes hatósága megakadályozza a törlendő PNR-adatok felhasználását azáltal, hogy az 552. cikk (11) bekezdésének a)–d) pontjában felsorolt kiegészítő biztosítékokat alkalmazza az említett PNR-adatokra.
                  
               
                     (3)
                  
                  
                     Az 552. cikk (10) bekezdésével összhangban ez az eltérés azon különleges körülmények (a továbbiakban: különleges körülmények) miatt alkalmazandó, amelyek megakadályozzák az Egyesült Királyságot abban, hogy elvégezze az Egyesült Királyság által az uniós jog alkalmazása idején működtetett PNR-adatkezelő rendszerek olyan rendszerekké történő átalakításához szükséges technikai kiigazításokat, amelyek lehetővé teszik a PNR-adatoknak az 552. cikk (4) bekezdésével összhangban történő törlését.
                  
               
                     (4)
                  
                  
                     Az 552. cikk (13) bekezdése úgy rendelkezik, hogy amennyiben a különleges körülmények továbbra is fennállnak, a partnerségi tanács egy évvel meghosszabbítja az átmeneti időszakot.
                  
               
                     (5)
                  
                  
                     Az Egyesült Királyság benyújtotta a bűnüldözési és igazságügyi együttműködéssel foglalkozó szakbizottságnak az 552. cikk (12) bekezdésének b) pontja szerinti értékelését arról, hogy ezek a különleges körülmények továbbra is fennállnak-e; ezzel együtt benyújtotta az Egyesült Királyság PNR-adatkezelő rendszereinek olyan rendszerekké történő átalakítására tett erőfeszítések leírását, amelyek lehetővé tennék a PNR-adatoknak az 552. cikk (4) bekezdésével összhangban történő törlését, továbbá az 552. cikk (12) bekezdésének a) pontja szerint az 552. cikk (7) bekezdésében említett független közigazgatási szerv jelentését és az 525. cikk (3) bekezdésében említett egyesült királysági felügyeleti hatóság véleményét arról, hogy az 552. cikk (11) bekezdésében előírt kiegészítő adatvédelmi biztosítékokat eredményesen alkalmazták-e, és ezek kiegészítéseként az egyesült királysági felügyeleti hatóságtól 2021. november 30-án kapott jelentést.
                  
               
                     (6)
                  
                  
                     A bűnüldözési és igazságügyi együttműködéssel foglalkozó szakbizottság az 552. cikk (13) bekezdése alapján 2021. október 19-én megvizsgálta az értékelést és a jelentést.
                  
               
                     (7)
                  
                  
                     A Felek megállapítják, hogy a különleges körülmények továbbra is fennállnak,
                  
               ELFOGADTA EZT A HATÁROZATOT:
         
            1. cikk
            Az átmeneti időszak, amely során az Egyesült Királyság eltérhet a kereskedelmi és együttműködési megállapodás 552. cikkének (4) bekezdésében foglalt kötelezettségtől, 2022. december 31-ig meghosszabbodik.
         
         
            2. cikk
            Ez a határozat az elfogadásának napján lép hatályba.
         
         
            Kelt Brüsszelben és Londonban, 2021. december 21-én.
            
               
                  a partnerségi tanács részéről
               
               
                  a társelnökök
               
               Maroš ŠEFČOVIČ
               Elizabeth TRUSS